62024TJ0414_EXT
SENTENZA TAL-QORTI ĠENERALI (Il-Ħames Awla)
3 ta’ Diċembru 2025 (
*1
)
“Politika estera u ta’ sigurtà komuni – Miżuri restrittivi meħuda minħabba s-sitwazzjoni fis-Sirja – Iffriżar ta’ fondi – Restrizzjonijiet fil-qasam tad-dħul fit-territorju tal-Istati Membri – Listi ta’ persuni, entitajiet u organi li għalihom japplika l-iffriżar tal-fondi u tar-riżorsi ekonomiċi u li huma suġġetti għal restrizzjonijiet fil-qasam tad-dħul fit-territorju tal-Istati Membri – Żamma ta’ isem ir-rikorrent fuq il-listi – Kriterju ta’ rabta ma’ persuna jew entità suġġetta għall-miżuri restrittivi – Waqgħa tar-reġim ta’ Bachar al-Assad – Żball ta’ evalwazzjoni”
Fil-Kawża T‑414/24,
Amer Foz, residenti f’Dubai (L-Emirati Għarab Magħquda), irrappreżentat minn L. Cloquet, avukat,
rikorrent,
vs
Il-Kunsill tal-Unjoni Ewropea, irrappreżentat minn D. Laurent u E. Nadbath, bħala aġenti,
konvenut,
IL-QORTI ĠENERALI (Il-Ħames Awla),
komposta, matul id-deliberazzjonijiet, minn J. Svenningsen, President, J. Laitenberger u J. Martín y Pérez de Nanclares (Relatur), Imħallfin,
Reġistratur: M. Zwozdziak-Carbonne, Amministratriċi,
wara li rat il-fażi bil-miktub tal-proċedura,
wara s-seduta tal‑10 ta’ Settembru 2025,
tagħti l-preżenti
Sentenza (
1
)
1
Permezz tar-rikors tiegħu bbażat fuq l-Artikolu 263 TFUE, ir-rikorrent, Amer Foz, jitlob l-annullament tad-Deċiżjoni ta’ Implimentazzjoni tal-Kunsill (PESK) 2024/1510 tas‑27 ta’ Mejju 2024 li temenda d-Deċiżjoni 2013/255/PESK dwar miżuri restrittivi fid-dawl tas-sitwazzjoni fis-Sirja (ĠU L, 2024/1510, u rettifiki fil-ĠU L, 2025/90216, u fil-ĠU L, 2025/90278); tar-Regolament ta’ Implimentazzjoni tal-Kunsill (UE) 2024/1517 tas‑27 ta’ Mejju 2024 li jimplimenta r-Regolament (UE) Nru 36/2012 dwar miżuri restrittivi fid-dawl tas-sitwazzjoni fis-Sirja (ĠU L, 2024/1517, u rettifika fil-ĠU L, 2025/90279) (iktar ’il quddiem, meħuda flimkien, l-“atti ta’ żamma tal‑2024”); tad-Deċiżjoni tal-Kunsill (PESK) 2025/1096 tas‑27 ta’ Mejju 2025 li temenda d-Deċiżjoni 2013/255/PESK dwar miżuri restrittivi fid-dawl tas-sitwazzjoni fis-Sirja (ĠU L, 2025/1096); tad-Deċiżjoni ta’ Implimentazzjoni tal-Kunsill (PESK) 2025/1095 tas‑27 ta’ Mejju 2025 li timplimenta d-Deċiżjoni 2013/255/PESK dwar miżuri restrittivi fid-dawl tas-sitwazzjoni fis-Sirja (ĠU L, 2025/1095, u rettifika fil-ĠU L, 2025/90545); tar-Regolament tal-Kunsill (UE) 2025/1098 tas‑27 ta’ Mejju 2025 li jemenda r-Regolament (UE) Nru 36/2012 dwar miżuri restrittivi fid-dawl tas-sitwazzjoni fis-Sirja (ĠU L, 2025/1098, u rettifika fil-ĠU L, 2025/90546); u tar-Regolament ta’ Implimentazzjoni tal-Kunsill (UE) 2025/1094 tas‑27 ta’ Mejju 2025 li jimplimenta r-Regolament (UE) Nru 36/2012 dwar miżuri restrittivi fid-dawl tas-sitwazzjoni fis-Sirja (ĠU L, 2025/1094, u rettifika fil-ĠU L, 2025/90544), inkwantu dawn l-atti kollha jikkonċernawh.
I. Il‑fatti li wasslu għall‑kawża u l‑fatti sussegwenti għall‑preżentata tar-rikors
[omissis]
3
Din il-kawża tidħol fil-kuntest tal-miżuri restrittivi adottati, mis-sena 2011, mill-Kunsill tal-Unjoni Ewropea kontra r-Repubblika Għarbija Sirjana u l-persuni responsabbli għar-repressjoni vjolenti eżerċitata kontra l-popolazzjoni ċivili Sirjana, bħalma jsegwi mid-Deċiżjoni tal-Kunsill 2011/273/PESK tad‑9 ta’ Mejju 2011 dwar miżuri restrittivi kontra s-Sirja (ĠU 2011, L 121, p. 11).
4
L-ismijiet tal-persuni responsabbli għal din ir-repressjoni kif ukoll dawk tal-persuni u tal-entitajiet li jibbenefikaw mill-politika mħaddna mir-reġim Sirjan jew li jappoġġjawh u tal-persuni u tal-entitajiet assoċjati magħhom ġew inklużi fil-listi li jinsabu fl-Anness II tar-Regolament tal-Kunsill (UE) Nru 36/2012 tat‑18 ta’ Jannar 2012 dwar miżuri restrittivi fid-dawl tas-sitwazzjoni fis-Sirja u li jħassar ir-Regolament (UE) Nru 442/2011 (ĠU 2012, L 16, p. 1, u rettifiki fil-ĠU 2014, L 294, p. 59, u fil-ĠU 2018, L 190, p. 20), u fl-Anness I tad-Deċiżjoni tal-Kunsill 2013/255/PESK tal‑31 ta’ Mejju 2013 dwar miżuri restrittivi kontra s-Sirja (ĠU 2013, L 147, p. 14, u rettifika fil-ĠU 2018, L 190, p. 20) (iktar ’il quddiem, meħuda flimkien, il-“listi inkwistjoni”).
A. Fuq iż-żamma ta’ isem ir-rikorrent fuq il-listi annessi mal-atti ta’ żamma tal‑2024
5
Isem ir-rikorrent ġie miżjud fil-linja 291 tal-listi inkwistjoni permezz tad-Deċiżjoni ta’ Implimentazzjoni tal-Kunsill (PESK) 2020/212 tas‑17 ta’ Frar 2020 li timplimenta d-Deċiżjoni 2013/255 (ĠU 2020, L 43I, p. 6), u permezz tar-Regolament ta’ Implimentazzjoni tal-Kunsill (UE) 2020/211 tas‑17 ta’ Frar 2020 li jimplimenta r-Regolament (UE) Nru 36/2012 (ĠU 2020, L 43I, p. 1).
6
Sussegwentement, isem ir-rikorrent inżamm fil-listi inkwistjoni. Ir-raġunijiet għall-inklużjoni kienu s-suġġett ta’ emendi waqt l-adozzjoni tad-Deċiżjoni tal-Kunsill (PESK) 2021/855 tas‑27 ta’ Mejju 2021 li temenda d-Deċiżjoni 2013/255 (ĠU 2021, L 188, p. 90), u tar-Regolament ta’ Implimentazzjoni tal-Kunsill (UE) 2021/848 tas‑27 ta’ Mejju 2021 li jimplimenta r-Regolament (UE) Nru 36/2012 (ĠU 2021, L 188, p. 18) (iktar ’il quddiem, flimkien, l-“atti ta’ żamma tal‑2021”).
7
Permezz ta’ ittra tal‑31 ta’ Marzu 2023, il-Kunsill informa lir-rikorrent bl-intenzjoni tiegħu li jżomm ismu fuq il-listi inkwistjoni għal raġunijiet parzjalment differenti mir-raġunijiet preċedenti. Huwa kkomunikalu d-dokumenti bir-referenzi WK 3121/2023 INIT tat‑3 ta’ Marzu 2023 (iktar ’il quddiem id-“dokument WK 3121/2023”), u WK 206/2023 EXT 2 tal‑24 ta’ Marzu 2023 (iktar ’il quddiem id-“dokument WK 206/2023”), li jinkludu l-provi insostenn tal-proposta għal emenda tar-raġunijiet għaż-żamma ta’ isem ir-rikorrent meta mqabbla mar-raġunijiet preċedenti. Barra minn hekk, huwa stiednu jippreżenta l-osservazzjonijiet tiegħu dwar din il-proposta sa mhux iktar tard mis‑17 ta’ April 2023.
[omissis]
9
Fil‑25 ta’ Mejju 2023, il-Kunsill adotta d-Deċiżjoni (PESK) 2023/1035 li temenda d-Deċiżjoni 2013/255 (ĠU 2023, L 139, p. 49), li estendiet l-applikazzjoni tad-Deċiżjoni 2013/255 sal‑1 ta’ Ġunju 2024, u, min-naħa l-oħra, ir-Regolament ta’ Implimentazzjoni (UE) 2023/1027 li jimplimenta r-Regolament (UE) Nru 36/2012 (ĠU 2023, L 139, p. 1). Isem ir-rikorrent inżamm fil-linja 291 tal-listi inkwistjoni. Il-Kunsill iġġustifika l-adozzjoni tal-miżuri restrittivi fil-konfront tar-rikorrent billi semma raġunijiet differenti minn dawk imsemmija fl-atti ta’ żamma tal‑2021 (iktar ’il quddiem ir-“raġunijiet tal‑2023”).
10
Ir-raġunijiet tal‑2023 huma fformulati kif ġej:
“Negozjant prominenti b’interessi tan-negozju personali u tal-familja u attivitajiet f’diversi setturi tal-ekonomija Sirjana. Huwa jibbenefika finanzjarjament mill-aċċess għal opportunitajiet kummerċjali u jappoġġa r-reġim Sirjan
Huwa assoċjat ukoll ma’ ħuh Samer Foz, li ilu ddeżinjat mill-Kunsill minn Jannar 2019 bħala negozjant prominenti li jopera fis-Sirja u li jappoġġa jew jibbenefika mir-reġim. Flimkien ma’ ħuh, huwa jimplimenta għadd ta’ proġetti kummerċjali, b’mod partikolari fiż-żona ta’ Adra al-Ummaliyya (subborgi ta’ Damasku). Dawn il-proġetti jinkludu fabbrika li timmanifattura kejbils u aċċessorji tal-kejbils kif ukoll proġett għall-produzzjoni tal-elettriku bl-użu tal-enerġija solari. Huma kienu involuti wkoll f’diversi attivitajiet mal-[Istat Iżlamiku fl-Iraq u fil-Lvant (ISIL),] (Da’esh) f’isem ir-reġim ta’ [Bachar al-]Assad, inkluż il-forniment ta’ armi u munizzjon bi skambju għal qamħ u żejt.”
11
Fis‑27 ta’ Mejju 2024, il-Kunsill adotta l-atti ta’ żamma tal‑2024. Ir-raġunijiet għaż-żamma ta’ isem ir-rikorrent baqgħu l-istess meta mqabbla ma’ dawk tal‑2023. Permezz ta’ ittra tat‑28 ta’ Mejju 2024, il-Kunsill informa lir-rikorrent biż-żamma ta’ ismu fuq il-listi inkwistjoni.
B. Fuq iż-żamma ta’ isem ir-rikorrent fuq il-listi annessi mad-Deċiżjoni ta’ Implimentazzjoni 2025/1095 u mar-Regolament ta’ Implimentazzjoni 2025/1094
12
Wara l-waqgħa tar-reġim ta’ Bachar al-Assad fis-Sirja fit‑8 ta’ Diċembru 2024, il-Kunsill adotta, fis‑27 ta’ Mejju 2025, id-Deċiżjoni 2025/1096 u r-Regolament 2025/1098.
13
Il-Kunsill indika, fil-premessa 8 tad-Deċiżjoni 2025/1096, li, “[m]inkejja l-waqgħa tar-reġim ta’ [Bachar] al-Assad u l-istabbiliment tal-awtoritajiet tranżizzjonali, is-sitwazzjoni fis-Sirja [kienet] għadha instabbli u n-network ta’ [Bachar] al-Assad, [li kien] mifrux ġewwa s-Sirja u barra, [kien] għadu ma nżammx responsabbli u ma [setax] jitqies bħala xolt.” Il-Kunsill żied li “[kien g]ħad hemm riskju kredibbli ta’ destabbilizzazzjoni u qawmien mill-ġdid potenzjali tal-influwenza tar-reġim preċedenti, kif muri mill-inċidenti b’appoġġ għar-reġim ta’ [Bachar] al-Assad immirati biex idgħajfu l-proċess tranżitorju, li wasslu għat-tixrid tad-demm fir-reġjun kostali tas-Sirja.” Skont il-Kunsill, “[l]-individwi u l-entitajiet iddeżinjati marbuta mar-reġim ta’ [Bachar] al-Assad għad għandhom rwoli influwenti qawwija u, permezz ta’ finanzjament jew mezzi oħra, jippreżentaw ir-riskju li jappoġġaw kunflitt armat ulterjuri, u jista’ jkollhom sehem f’tentattivi biex titreġġa’ lura t-tranżizzjoni”.
14
B’mod partikolari, skont il-premessa 13 tad-Deċiżjoni 2025/1096, “[n]egozjanti ewlenin li joperaw fis-Sirja marbuta mar-reġim ta’ [Bachar] al-Assad u li akkwistaw ġid u poter sostanzjali minħabba din il-konnessjoni għadhom influwenti u n-networks tagħhom għadhom hemm” u, “[g]ħalhekk, dawn l-individwi jippreżentaw riskju inerenti ta’ repressjoni vjolenti tas-soċjetà ċivili u t-tranżizzjoni paċifika fis-Sirja”.
15
It-tfassil tal-Artikolu 27(1) u (2) u tal-Artikolu 28(1) u (2) tad-Deċiżjoni 2013/255 ġie emendat bid-Deċiżjoni 2025/1096. Dawn l-artikoli jipprevedu issa restrizzjonijiet għad-dħul jew għat-tranżitu fit-territorju tal-Istati Membri kif ukoll l-iffriżar tal-fondi, b’mod partikolari, “tal-persuni responsabbli mir-repressjoni vjolenti kontra l-popolazzjoni ċivili fis-Sirja, ta’ persuni li jibbenefikaw minn jew li jappoġġaw ir-reġim preċedenti ta’ [Bachar] al-Assad, u ta’ persuni assoċjati magħhom” kif ukoll “negozjanti ewlenin li joperaw fis-Sirja marbuta mar-reġim preċedenti ta’ [Bachar] al-Assad”. Ir-Regolament 2025/1098 emenda, b’mod partikolari, il-formulazzjoni tal-Artikolu 15 tar-Regolament Nru 36/2012 sabiex jinkorpora fih il-kriterji l-ġodda ta’ inklużjoni ddefiniti mid-Deċiżjoni 2025/1096.
16
Permezz ta’ ittra tal‑15 ta’ April 2025, il-Kunsill informa lir-rikorrent bl-intenzjoni tiegħu li jżomm ismu fuq il-listi inkwistjoni għal raġunijiet parzjalment differenti mir-raġunijiet tal‑2023. Sussegwentement, huwa nnotifikalu d-dokumenti bir-referenzi WK 4862/2025 INIT tal‑11 ta’ April 2025 (iktar ’il quddiem id-“dokument WK 4862/2025”), u WK 4875/2025 REV 1 tal‑14 ta’ April 2025 (iktar ’il quddiem id-“dokument WK 4875/2025”), li jinkludu l-provi insostenn tal-proposta għal emenda tar-raġunijiet għaż-żamma ta’ isem ir-rikorrent meta mqabbla mar-raġunijiet tal‑2023. Fl-aħħar nett, huwa stiednu jippreżenta l-osservazzjonijiet tiegħu dwar din il-proposta sa mhux iktar tard mis‑27 ta’ April 2025.
[omissis]
18
Fis‑27 ta’ Mejju 2025, il-Kunsill adotta d-Deċiżjoni ta’ Implimentazzjoni 2025/1095 u r-Regolament ta’ Implimentazzjoni 2025/1094. Isem ir-rikorrent inżamm fil-linja 291 tal-listi inkwistjoni. Il-Kunsill iġġustifika ż-żamma tal-miżuri restrittivi fil-konfront tar-rikorrent billi semma raġunijiet parzjalment differenti minn dawk tal‑2023 (iktar ’il quddiem ir-“raġunijiet tal‑2025”).
19
Ir-raġunijiet tal‑2025 huma fformulati kif ġej:
“Negozjant ewlieni b’rabtiet mar-reġim ta’ [Bachar] al-Assad u b’interessi u attivitajiet kummerċjali personali u tal-familja f’diversi setturi tal-ekonomija Sirjana. Jibbenefika finanzjarjament mill-aċċess għal opportunitajiet kummerċjali u jappoġġa r-reġim ta’ al-Assad.
Huwa assoċjat ukoll ma’ ħuh Samer Foz, li ilu ddeżinjat mill-Kunsill minn Jannar 2019 bħala negozjant ewlieni li jopera fis-Sirja u li jappoġġa jew jibbenefika mir-reġim ta’ [Bachar] al-Assad. Flimkien ma’ ħuh, huwa involut f’diversi attivitajiet ma’ ISIL (Da’esh) f’isem l-eks reġim ta’ [Bachar] al-Assad, fosthom il-forniment ta’ armi u munizzjon skambjati għall-qamħ u ż-żejt.”
II. It-talbiet tal-partijiet
20
Ir-rikorrent jitlob li l-Qorti Ġenerali jogħġobha:
–
tannulla d-Deċiżjoni 2024/1510, ir-Regolament ta’ Implimentazzjoni 2024/1517, id-Deċiżjoni 2025/1096, id-Deċiżjoni ta’ Implimentazzjoni 2025/1095, ir-Regolament 2025/1098 u r-Regolament ta’ Implimentazzjoni 2025/1094 sa fejn jikkonċernawh;
–
tikkundanna lill-Kunsill għall-ispejjeż.
21
Il-Kunsill jitlob li l-Qorti Ġenerali jogħġobha:
–
tiċħad ir-rikors bħala inammissibbli sa fejn jikkonċerna r-Regolament 2025/1098;
–
tiċħad ir-rikors bħala infondat;
–
tikkundanna lir-rikorrent għall-ispejjeż;
–
sussidjarjament, fil-każ li l-Qorti Ġenerali tiddeċiedi li tannulla d-Deċiżjoni 2024/1510 u d-Deċiżjoni ta’ Implimentazzjoni 2025/1095 sa fejn dawn jikkonċernaw lir-rikorrent, tordna li l-effetti ta’ dawn id-deċiżjonijiet jinżammu, sa fejn dawn jikkonċernaw lir-rikorrent, sad-data tal-iskadenza tat-terminu għall-preżentata ta’ appell imsemmi fl-ewwel paragrafu tal-Artikolu 56 tal-Istatut tal-Qorti tal-Ġustizzja tal-Unjoni Ewropea jew, jekk jiġi ppreżentat appell f’dan it-terminu, saċ-ċaħda possibbli tiegħu.
III. Id-dritt
[omissis]
B. Fuq l-ammissibbiltà tat-talbiet għal annullament sa fejn dawn jirrigwardaw ir-Regolament 2025/1098
28
Il-Kunsill jikkontesta l-ammissibbiltà tat-talbiet għal annullament inkwantu dawn jirrigwardaw ir-Regolament 2025/1098, sa fejn ir-rikorrent ma għandux locus standi. Fil-fatt, l-ewwel, ir-rikorrent ma huwiex id-destinatarju tar-Regolament 2025/1098, it-tieni, la huwa direttament u lanqas individwalment ikkonċernat mid-dispożizzjonijiet ta’ dan ir-regolament u, it-tielet, dawn id-dispożizzjonijiet jeħtieġu miżuri ta’ implimentazzjoni.
29
Ir-rikorrent jikkontesta l-argumenti tal-Kunsill. Waqt is-seduta, huwa enfasizza l-fatt li r-Regolament 2025/1098 kien issemma fl-ittra tat‑28 ta’ Mejju 2025, mibgħuta mill-Kunsill, li tinnotifikah bl-adozzjoni tad-Deċiżjoni 2025/1096, tad-Deċiżjoni ta’ Implimentazzjoni 2025/1095, tar-Regolament 2025/1098 u tar-Regolament ta’ Implimentazzjoni 2025/1094. Li kieku r-Regolament 2025/1098 ma pproduċiex effett dirett u individwali fuq is-sitwazzjoni tar-rikorrent, ma kienx ikun neċessarju li jiġi nnotifikat lilu. Barra minn hekk, huwa jsostni li l-premessi tar-Regolament 2025/1098 huma importanti u għandhom influwenza fuq il-mod kif il-Kunsill għandu jinterpreta r-Regolament ta’ Implimentazzjoni 2025/1094.
30
F’dan ir-rigward, qabelxejn, għandu jiġi rrilevat li ċ-ċirkustanza li r-Regolament 2025/1098 issemma fl-ittra tat‑28 ta’ Mejju 2025 ma tistax tippermetti lir-rikorrent jidderoga mill-kundizzjonijiet imperattivi ta’ ammissibbiltà, kif stabbiliti fl-Artikolu 263 TFUE.
31
Sussegwentement, konformement mar-raba’ paragrafu tal-Artikolu 263 TFUE, kull persuna fiżika jew ġuridika tista’, taħt il-kundizzjonijiet previsti fl-ewwel u fit-tieni paragrafu ta’ din id-dispożizzjoni, tippreżenta rikors kontra l-atti li hija d-destinatarju tagħhom jew li jikkonċernawha direttament u individwalment kif ukoll kontra l-atti regolamentari li jikkonċernawha direttament u li ma jinvolvux miżuri ta’ implimentazzjoni.
32
Għandu jiġi rrilevat li, bħalma ġie indikat fil-punt 15 iktar ’il fuq, ir-Regolament 2025/1098 jemenda r-Regolament Nru 36/2012 sabiex jinkorpora fih il-kriterji l-ġodda ta’ inklużjoni ddefiniti mid-Deċiżjoni 2025/1096, mingħajr madankollu ma jemenda l-Anness II ta’ dan ir-regolament.
33
Għalhekk, dan huwa att ta’ portata ġenerali li r-rikorrent ma huwiex id-destinatarju tiegħu.
34
Issa, mingħajr ma hemm lok li jiġi ddeterminat jekk ir-Regolament 2025/1098 jikkostitwixxix att regolatorju, fis-sens tar-raba’ paragrafu tal-Artikolu 263 TFUE, għandu jiġi kkonstatat li dan jinvolvi miżuri ta’ implimentazzjoni. Fil-fatt, sabiex il-miżuri restrittivi previsti fih ikunu applikabbli għal individwi speċifiċi, l-ismijiet ta’ dawn tal-aħħar għandhom jiġu inklużi jew miżmuma fil-lista annessa mar-Regolament Nru 36/2012, bħalma jirriżulta mill-Artikolu 32(1) ta’ dan ir-regolament tal-aħħar. F’dan il-każ, tali miżuri ta’ implimentazzjoni ġew adottati, fir-rigward tar-rikorrent, fil-forma tar-Regolament ta’ Implimentazzjoni 2025/1094.
35
Fl-aħħar nett, fir-rigward tal-argument tar-rikorrent li l-premessi tar-Regolament 2025/1098 huma importanti u għandhom influwenza fuq il-mod kif il-Kunsill għandu jinterpreta r-Regolament ta’ Implimentazzjoni 2025/1094, għandu jiġi kkonstatat li r-rikorrent ma jispjegax kif dan il-fatt jiġġustifika li r-rikors tiegħu jitqies ammissibbli inkwantu jirrigwarda r-Regolament 2025/1098. Fi kwalunkwe każ, għalkemm il-premessa ta’ regolament tista’ tippermetti li tiġi ċċarata l-interpretazzjoni li għandha tingħata lil dispożizzjoni legali, ma tistax tikkostitwixxi fiha nnifisha tali regola. Il-preambolu ta’ att tal-Unjoni Ewropea ma għandux valur ġuridiku vinkolanti (ara s-sentenza tas‑26 ta’ Ottubru 2017, Marine Harvest vs Il‑Kummissjoni, T‑704/14, EU:T:2017:753, punt 150 u l-ġurisprudenza ċċitata), b’tali mod li ma jipproduċi ebda effett fuq is-sitwazzjoni ġuridika tar-rikorrent.
36
Konsegwentement, ir-rikorrent ma jistax jitlob l-annullament tar-Regolament 2025/1098.
37
Min-naħa l-oħra, bħalma jirrikonoxxi l-Kunsill, ir-rikorrent jista’ jitlob l-annullament, minn naħa, tad-Deċiżjoni 2025/1096 inkwantu testendi l-applikazzjoni tal-miżuri restrittivi fil-konfront tiegħu sal‑1 ta’ Ġunju 2026 u, min-naħa l-oħra, tad-Deċiżjoni ta’ Implimentazzjoni 2025/1095 u tar-Regolament ta’ Implimentazzjoni 2025/1094 inkwantu dawn iż-żewġ atti jżommu ismu fuq il-listi inkwistjoni (iktar ’il quddiem, meħuda flimkien, l-“atti ta’ żamma tal‑2025”).
C. Fuq il-fondatezza
38
Insostenn tar-rikors tiegħu inkwantu jirrigwarda l-atti ta’ żamma tal‑2024, ir-rikorrent iqajjem tliet motivi, ibbażati, l-ewwel wieħed, fuq żball ta’ evalwazzjoni, it-tieni wieħed, fuq ksur tal-Artikoli 27 u 28 tad-Deċiżjoni 2013/255 u tal-kunċett ta’ “assoċjazzjoni ma’ persuna ssanzjonata”, kif iddefinit mill-ġurisprudenza tal-Qorti Ġenerali u tal-Qorti tal-Ġustizzja, u, it-tielet wieħed, fuq ksur tas-sentenza tat‑18 ta’ Mejju 2022, Foz vs Il‑Kunsill (T‑296/20, EU:T:2022:298).
39
Għandu jiġi rrilevat li t-tliet motivi mqajma mir-rikorrent huma intiżi, essenzjalment, li jsostnu li l-Kunsill wettaq żball ta’ evalwazzjoni, peress li, l-ewwel, ir-raġunijiet tal‑2023 ma humiex sostnuti minn provi suffiċjentement affidabbli jew kredibbli, it-tieni, il-Kunsill ibbaża ruħu biss fuq l-eżistenza ta’ rabta familjali bejn ir-rikorrent u Samer Foz, persuna inkluża fil-listi inkwistjoni, sabiex jiġġustifika ż-żamma tal-miżuri restrittivi fil-konfront tiegħu u, it-tielet, il-Kunsill, b’mod żbaljat, żamm l-indikazzjoni tal-proġetti kummerċjali implimentati fir-reġjun ta’ Adra al-Ummaliyya (is-Sirja) fir-raġunijiet għaż-żamma ta’ ismu, filwaqt li l-Qorti Ġenerali qieset, fil-punt 160 (mhux ippubblikata) tas-sentenza tat‑18 ta’ Mejju 2022, Foz vs Il‑Kunsill (T‑296/20, EU:T:2022:298), li l-Kunsill ma kienx ippreżenta sensiela ta’ indizji suffiċjentement preċiżi u konkordanti sabiex jiġi stabbilit li r-rikorrent kien implimenta ċertu numru ta’ proġetti kummerċjali fir-reġjun ta’ Adra al-Ummaliyya.
40
Il-Kunsill jikkontesta l-argumenti tar-rikorrent.
41
Fid-dawl tal-argumenti mressqa fil-kuntest tat-tliet motivi mqajma mir-rikorrent, dawn għandhom jiġu eżaminati flimkien.
42
Fir-rigward tal-atti ta’ żamma tal‑2025, ir-rikorrent itenni l-ewwel u t-tieni motiv, li għandhom jiġu eżaminati flimkien għall-istess raġunijiet bħal dawk imressqa fil-punt 39 iktar ’il fuq. Min-naħa l-oħra, peress li r-raġunijiet tal‑2025 ma jagħmlux iktar riferiment għall-proġetti kummerċjali fir-reġjun ta’ Adra al-Ummaliyya, huwa jqis li ma għadx hemm lok li jinżamm it-tielet motiv.
1.
Kunsiderazzjonijiet preliminari
[omissis]
48
L-evalwazzjoni tal-fondatezza ta’ reġistrazzjoni għandha ssir billi jiġu eżaminati l-provi mhux b’mod iżolat, iżda fil-kuntest li jagħmlu parti minnu (ara, f’dan is-sens, is-sentenzi tal‑21 ta’ April 2015, Anbouba vs Il‑Kunsill, C‑630/13 P, EU:C:2015:247, punt 51, u tal‑21 ta’ April 2015, Anbouba vs Il‑Kunsill, C‑605/13 P, EU:C:2015:248, punt 50).
[omissis]
2.
Fuq l-atti ta’ żamma tal‑2024
[omissis]
b)
Fuq ir-rilevanza tal-provi prodotti mill-Kunsill
[omissis]
66
Fir-rigward tal-provi inklużi fid-Dokument WK 206/2023, għandu jiġi rrikonoxxut li l-kontenut tad-dokumenti ma jagħmilx riferiment individwali għar-rikorrent. Madankollu, huma jipprovdu l-kuntest li fih saret l-inklużjoni tal-persuna kkonċernata, b’mod partikolari, fid-dawl tal-istrateġiji stabbiliti min-negozjanti Sirjani sabiex jevitaw il-miżuri restrittivi adottati mill-Unjoni u r-rwol li jokkupa Samer Foz fl-ekonomija Sirjana. Għalhekk, konformement mal-ġurisprudenza ċċitata fil-punt 48 iktar ’il fuq u minkejja li dawn il-provi, meħuda separatament, ma jistgħux jiġġustifikaw waħedhom il-fondatezza taż-żamma ta’ isem ir-rikorrent fuq il-listi inkwistjoni, din iċ-ċirkustanza ma hijiex ta’ natura li tneħħilhom ir-rilevanza kollha tagħhom fil-kuntest tal-eżami tal-legalità tal-atti ta’ żamma tal‑2024. Fil-fatt, huma jistgħu jagħtu informazzjoni kuntestwali ta’ natura li tikkompleta u ssaħħaħ il-provi l-oħra ppreżentati li jsemmu b’mod iktar speċifiku lir-rikorrent (ara, f’dan is-sens, is-sentenzi tas‑16 ta’ Diċembru 2020, Haikal vs Il‑Kunsill, T‑189/19, mhux ippubblikata, EU:T:2020:607, punt 120, u tat‑18 ta’ Mejju 2022, Foz vs Il‑Kunsill, T‑296/20, EU:T:2022:298, punt 101 (mhux ippubblikata)). Għaldaqstant, dan l-argument għandu jiġi miċħud.
[omissis]
69
Fir-rigward, l-ewwel, tar-rapport Pro-Justice, għandu jiġi rrilevat, minn naħa, li, għalkemm ir-raġunijiet tal‑2023 ġew emendati meta mqabbla ma’ dawk li kienu jidhru fl-atti ta’ żamma tal‑2021, din l-emenda ma kinitx tikkonċerna l-parti tar-raġunijiet li r-rapport Pro-Justice kien intiż li jsostni. Fil-fatt, ir-raġunijiet tal‑2023 huma differenti minn dawk tal‑2021 sa fejn ir-referenza għall-fatt li, “[b]ejn l‑2012 u l‑2019, [ir-rikorrent] kien Maniġer Ġenerali ta’ ASM International [General] Trading LLC” tneħħiet. Madankollu, ir-rapport Pro-Justice kien ġie prodott mill-Kunsill sabiex isostni parti oħra mir-raġunijiet għaż-żamma ta’ ismu, li ma nbidlitx waqt l-adozzjoni tar-raġunijiet tal‑2023, jiġifieri dik li r-rikorrent u ħuh, Samer Foz, kienu involuti fi proġetti kummerċjali fir-reġjun ta’ Adra al-Ummaliyya u kienu jwettqu attivitajiet mal-Istat Iżlamiku fl-Iraq u fil-Lvant (ISIL) f’isem ir-reġim ta’ Bachar al-Assad.
70
Min-naħa l-oħra, ir-rikorrent ma semmiex elementi li jippermettu li jitqies li s-sitwazzjoni fis-Sirja kienet inbidlet bejn id-data tal-adozzjoni tal-atti ta’ żamma tal‑2021 u dik tal-atti ta’ żamma tal‑2024, b’tali mod li r-rapport Pro-Justice ma għadux rilevanti. Fil-fatt, ir-rikorrent sempliċement jikkunsidra li r-rapport Pro-Justice huwa obsolit, peress li jmur lura għall‑2020 filwaqt li l-imsemmija atti ġew adottati fl‑2024.
71
Barra minn hekk, id-Dokument WK 206/2023 jinkludi provi li juru li l-istruttura tal-ekonomija Sirjana kienet għadha l-istess fid-data tal-adozzjoni tal-atti ta’ żamma tal‑2024, jiġifieri li hija kienet ibbażata fuq l-eżistenza ta’ kontroll strett eżerċitat mir-reġim Sirjan u ta’ rabtiet stretti bejn l-imsemmi reġim u ċirku ristrett ta’ negozjanti ewlenin Sirjani. Għalhekk, bħala eżempju, il-prova Nru 5, jiġifieri rapport intitolat “Replacing the Old Business Elite With the New War Profiteers in Syria” (Sostituzzjoni tan-negozjanti elite l-antiki bil-benefiċjarji l-ġodda tal-gwerra fis-Sirja) u prodott miċ-Ċentru Harmoon, ippubblikat f’Lulju 2022, jeżamina r-rwoli tal-benefiċjarji tal-gwerra fl-ekonomija Sirjana u l-mod kif dawn ġew arrikkiti, megħjuna f’dan ir-rigward mir-reġim, filwaqt li l-prova Nru 7, jiġifieri artikolu intitolat “Syria using maze of shell companies to avoid sanctions on Assad regime’s elite” (is-Sirja tuża ħafna kumpanniji fittizji sabiex tevita s-sanzjonijiet fuq l-elit tar-reġim ta’ Assad), ippubblikat mill-gazzetta The Guardian fit‑22 ta’ Marzu 2022, isemmi l-eżistenza ta’ dokumenti uffiċjali Sirjani li juru l-istrateġija tar-reġim Sirjan li tikkonsisti fil-ħolqien ta’ kumpanniji fittizji sabiex jiġu evitati l-miżuri restrittivi. Għaldaqstant, bħalma jsostni l-Kunsill, is-sitwazzjoni fis-Sirja kienet għadha preokkupanti fid-data tal-adozzjoni tal-atti ta’ żamma tal‑2024.
[omissis]
c)
Fuq ir-rilevanza tal-provi prodotti mill-Kunsill
74
Fil-kuntest tal-ewwel motiv tiegħu, ir-rikorrent jikkontesta l-affidabbiltà tar-rapport ta’ informazzjoni intitolat “Syrian personalities subject to Western sanctions system” (Personalitajiet Sirjani suġġetti għas-sistema ta’ sanzjonijiet tal-Punent) ippubblikat fit‑18 ta’ Frar 2022 mill-Jusoor Institute u li silta minnu hija riprodotta bħala prova Nru 7 tad-Dokument WK 3121/2023, sa fejn dan ma huwiex aċċessibbli.
[omissis]
d)
Fuq il-fondatezza tar-raġunijiet li jiġġustifikaw iż-żamma ta’ isem ir-rikorrent fuq il-listi inkwistjoni skont il-kriterju dwar ir-rabta ma’ persuna jew entità suġġetta għall-miżuri restrittivi
1) Fuq il-portata tal-kriterju ta’ żamma ta’ isem ir-rikorrent
[omissis]
83
F’dan ir-rigward, għandu jiġi rrilevat li, kuntrarjament għal dak li jsostni r-rikorrent, ir-raġunijiet tal‑2023 li permezz tagħhom il-Kunsill qies li kienet teżisti rabta bejn ir-rikorrent u ħuh, Samer Foz, ma humiex limitati esklużivament għar-rabtiet familjali tagħhom, iżda jirrigwardaw ukoll ir-rabtiet kummerċjali tagħhom. Barra minn hekk, il-Kunsill ma jsostnix li l-appartenenza għall-familja Foz hija kriterju ta’ inklużjoni awtonomu, bid-differenza tal-appartenenza għall-familji al‑Assad jew Makhlouf, li jikkostitwixxi kriterju awtonomu, previst bħala tali mill-Artikolu 27(2)(b) u mill-Artikolu 28(2)(b) tad-Deċiżjoni 2013/255, kif emendata b’mod partikolari bid-Deċiżjoni 2015/1836, riprodotti, fir-rigward tal-iffriżar ta’ fondi, fl-Artikolu 15(1a)(b) tar-Regolament Nru 36/2012, kif emendat b’mod partikolari permezz tad-Deċiżjoni 2015/1828. Minn dan jirriżulta wkoll li, fil-kuntest tal-eżami tal-kriterju tar-rabta ma’ persuna jew ma’ entità koperta mill-miżuri restrittivi, l-eżistenza ta’ din ir-rabta ta’ bejn l-aħwa għandha tiġi eżaminata bħala element fattwali.
[omissis]
3) Fuq id-diversi attivitajiet mal-ISIL immexxija mir-rikorrent u minn ħuh, Samer Foz, f’isem ir-reġim Sirjan
[omissis]
98
F’dan ir-rigward, il-Qorti Ġenerali ddeċidiet, fil-punt 162 (mhux ippubblikat) tas-sentenza tat‑18 ta’ Mejju 2022, Foz vs Il-Kunsill (T‑296/20, EU:T:2022:298), li, fid-dawl tal-informazzjoni li toriġina mir-rapport Pro-Justice, seta’ jiġi kkonstatat li r-rikorrent u ħuh kienu wettqu attivitajiet f’isem ir-reġim Sirjan, li jinkludu l-provvista ta’ armi u ta’ munizzjon inkambju għal qamħ u żejt. Skont l-imsemmi rapport, dawn l-iskambji kummerċjali seħħew meta l-ISIL kien jikkontrolla l-Lvant kollu tas-Sirja, aspett li barra minn hekk ġie kkonfermat minn mexxej tal-ISIL. Il-Qorti Ġenerali żiedet li, skont l-artikolu intitolat “Factsheet: Samer Foz, Syria’s Most Powerful Businessman” (Sommarju: Samer Foz, in-negozjant l-iktar b’saħħtu tas-Sirja), ippubblikat fid‑19 ta’ April 2018 fuq is-sit internet The Syria Report u inkluż fid-Dokument WK 1751/2020 bħala prova Nru 10, it-trasport tal-qamħ, b’mod partikolari, fir-reġjuni kkontrollati mill-ISIL, kien isir mis-sussidjarja ta’ Aman Holding, li kien jikkostitwixxi fattur ieħor li juri l-importanza ta’ Samer Foz f’għajnejn ir-reġim Sirjan. Barra minn hekk, il-Qorti Ġenerali indikat li Aman Holding, immexxija mill-familja Foz, kienet taġixxi f’isem ir-reġim Sirjan fil-kummerċ tal-qamħ, skont l-artiklu intitolat “Exclusive – [Bachar al-]Assad allies profit from Syria’s lucrative food trade” (Esklussiva: – L-alleati ta’ Bachar al-Assad jibbenefikaw mill-kummerċ lukrattiv ta’ prodotti tal-ikel Sirjan), ippubblikat fl‑14 ta’ Novembru 2013 fuq is-sit internet Reuters u inkluż fid-Dokument WK 1751/2020 bħala prova Nru 13. Il-Qorti Ġenerali kkonstatat li, f’dan is-sit internet tal-aħħar, kien indikat li Aman Holding kienet twettaq attività ta’ senserija, għall-finijiet tal-kummerċ taċ-ċereali, ma’ Hoboob, kumpannija miżmuma mill-Istat Sirjan. Aman Holding ikkonfermat li importat qamħ fis-Sirja fl‑2013. Fl-aħħar nett, ASM International General Trading, stabbilita fl-Emirati Għarab Magħquda, kienet topera wkoll fil-kummerċ tal-qamħ, bħalma kien isegwi minn żewġ artikli inklużi fid-Dokument WK 1751/2020, jiġifieri l-artiklu intitolat “US sanctions Syrian Businessman Samer Foz, entities for links to Assad” (L-Istati Uniti jissanzjonaw lin-negozjant Sirjan Samer Foz u l-entitajiet tiegħu minħabba rabtiet ma’ Assad), aġġornat fit‑12 ta’ Ġunju 2019, ippubblikat fuq is-sit internet Arab News u riprodott bħala prova Nru 12, u l-artiklu intitolat “US sanctions Syrian oligarch and his luxury reconstruction business empire” (L-Istati Uniti jissanzjonaw oligark Sirjan u l-imperu kummerċjali tiegħu ta’ rikostruzzjoni ta’ lussu), ippubblikat fil‑11 ta’ Ġunju 2019 mis-sit internet Al Arabiya u riprodott bħala prova Nru 8.
[omissis]
4) Konklużjonijiet dwar ir-rabta ma’ persuna suġġetta għall-miżuri restrittivi
[omissis]
103
Barra minn hekk, fil-punt 166 tas-sentenza tat‑18 ta’ Mejju 2022, Foz vs Il-Kunsill (T‑296/20, EU:T:2022:298), il-Qorti Ġenerali qieset li l-eżistenza ta’ rabtiet kummerċjali bejn ir-rikorrent u ħuh, Samer Foz, kienet tikkonkretizza ruħha wkoll permezz ta’ forma ta’ ftehim fil-ġestjoni tal-portafolli ta’ azzjoni tagħhom. F’dan is-sens, il-Qorti Ġenerali kkonstatat, l-ewwel, li mill-ittra tal-Ministru għall-Kummerċ Intern u għall-Protezzjoni tal-Konsumaturi Sirjan tat‑22 ta’ Novembru 2020 li turi l-kompożizzjoni l-ġdida tal-azzjonisti ta’ Aman Holding, u miċ-ċertifikat ta’ reġistrazzjoni ta’ Aman Holding, tat‑3 ta’ Diċembru 2020, li juri t-tqassim mill-ġdid tal-azzjonisti ta’ Aman Holding, prodotti mir-rikorrent, kien isegwi li kemm hu kif ukoll Samer Foz kienu ttrasferew l-ishma tagħhom f’Aman Holding matul l-istess perijodu (jiġifieri bejn it‑22 ta’ Novembru 2020 u t‑3 ta’ Diċembru 2020). It-tieni, id-deċiżjoni li ASM International General Trading tiġi stralċjata turi l-eżistenza ta’ ċerta forma ta’ ftehim. F’dan ir-rigward, il-Qorti Ġenerali kkonstatat li mill-provi prodotti mir-rikorrent kien isegwi li d-deċiżjoni kienet ittieħdet fis‑26 ta’ Marzu 2019 mill-azzjonisti li fformaw il-laqgħa straordinarja ta’ din il-kumpannija, fosthom Samer Foz u r-rikorrent, b’reazzjoni għall-inklużjoni ta’ isem Samer Foz fuq il-listi inkwistjoni, f’Jannar 2019.
104
F’dan ir-rigward, ir-rikorrent iqis li t-tħassib tal-Qorti Ġenerali dwar din il-forma ta’ ftehim bejnu u Samer Foz ma għadux attwali u huwa obsolit, sa fejn ASM International General Trading ġiet xolta u llikwidata u sa fejn huwa ttrasferixxa l-ishma li huwa kellu f’Aman Holding.
105
Issa, huwa preċiżament il-kuntest li fih seħħew it-trasferiment tal-ishma tar-rikorrent f’Aman Holding u l-istralċ ta’ ASM International General Trading li wassal lill-Qorti Ġenerali sabiex tikkonkludi li kien hemm forma ta’ ftehim bejn ir-rikorrent u ħuh.
106
Barra minn hekk, għandu jiġi kkonstatat li r-rikorrent ma jsostnix li waqqaf ir-relazzjonijiet tiegħu ma’ Samer Foz jew li ddistanzja ruħu minnu u li l-kontinwazzjoni ta’ tali rabtiet hija kkonfermata wkoll mill-prova Nru 7 tad-Dokument WK 3121/2023, imsemmija fil-punt 74 iktar ’il fuq, li minnha jsegwi li huwa jaħdem ma’ ħuh, u mill-prova Nru 4 tal-imsemmi dokument, jiġifieri rapport intitolat “Tactics of Sanctions Evasion in Syria” (Tattiċi ta’ evażjoni tas-sanzjonijiet fis-Sirja), ippubblikat f’Jannar 2022 mis-Syrian Legal Development Programme u Baytna, li jsemmi l-fatt li r-rikorrent qiegħed jaġixxi bħala prestanome għal ħuh sabiex jgħinu jevita l-miżuri restrittivi li huma imposti fuq dan tal-aħħar.
107
Fit-tieni lok, ir-rikorrent isostni li la huwa u lanqas il-familja tiegħu ma huma marbuta mar-reġim Sirjan, kif muri mill-prova Nru 10 tad-Dokument WK 1751/2020, imsemmi fil-punt 98 iktar ’il fuq, u li huwa tbiegħed mir-reġim Sirjan u kkundanna bil-qawwa u mingħajr riżerva l-atti ħżiena ta’ dan tal-aħħar.
108
F’dan ir-rigward, għandu jitfakkar li, skont l-Artikolu 27(3) u l-Artikolu 28(3) tad-Deċiżjoni 2013/255, kif emendata b’mod partikolari permezz tad-Deċiżjoni 2015/1836, il-persuni, entitajiet jew organi li jaqgħu taħt waħda mill-kategoriji msemmija fl-Artikolu 27(2) u fl-Artikolu 28(2) tal-imsemmija deċiżjoni ma jiġux inklużi jew miżmuma fuq il-listi ta’ persuni u entitajiet li jinsabu fl-Anness I tad-Deċiżjoni 2013/255 jekk ikun hemm biżżejjed informazzjoni li tindika li huma ma humiex, jew ma għadhomx, relatati mar-reġim jew li ma jeżerċitaw l-ebda influwenza fuqu jew li ma humiex assoċjati ma’ riskju reali ta’ evitar. Din il-kundizzjoni ġiet riprodotta, f’dak li jirrigwarda l-iffriżar ta’ fondi, fl-Artikolu 15(1b) tar-Regolament Nru 36/2012, kif emendat b’mod partikolari permezz tar-Regolament 2015/1828.
109
Madankollu, l-affermazzjoni tar-rikorrent li l-prova Nru 10 tad-Dokument WK 1751/2020 turi l-assenza ta’ rabta bejnu u l-familja tiegħu, minn naħa, u bejnu u r-reġim Sirjan, min-naħa l-oħra, sa fejn huwa jindika li Samer Foz ma jagħmilx parti mill-familja ta’ Bachar al-Assad, ma għandux relazzjoni mas-servizzi tas-sigurtà jew ma jagħmilx parti mill-komunità Alawita, hija bbażata fuq qari fil-qosor ta’ dan l-artiklu. Fil-fatt, dan tal-aħħar jindika li “r-rabta mill-qrib tal-familja Foz mal-kuġin tal-ewwel grad ta’ Ba[c]har [al-Assad,] [li huwa] l-persuna responsabbli għas-sigurtà personali tal-aħħar żewġ presidenti Hafez [a]l-Assad, u [s-suċċessur tiegħu], Ba[c]har [al-Assad], hija kkunsidrata minn diversi sorsi f’Damasku bħala fattur primordjali li jispjega l-axxendent tal-familja [Foz]” u li, “[fil-preżent], huwa kkunsidrat li l-familja [Foz] hija marbuta direttament ma’ Ba[c]har [ a]l-Assad personalment”.
110
Fir-rigward tad-dikjarazzjoni li r-rikorrent iddistanzja ruħu mir-reġim Sirjan u kkundanna l-azzjonijiet tiegħu, għandu jiġi kkonstatat li din bl-ebda mod ma hija sostnuta u li hija kontradetta mill-prova Nru 7 tad-Dokument WK 3121/2023. Fil-fatt, minnha jirriżulta li r-rikorrent ippreżenta studju strateġiku elaborat intiż sabiex jagħti spinta lill-ekonomija Sirjana, minbarra mekkaniżmu li permezz tiegħu s-sanzjonijiet ekonomiċi imposti fuq ir-reġim Sirjan mill-Unjoni Ewropea u mill-Istati Uniti tal-Amerika jiġu evitati.
111
Issa, minn naħa, it-tentattivi tar-reġim Sirjan sabiex jiġu evitati l-miżuri restrittivi imposti b’mod partikolari mill-Unjoni huma kkorroborati minn provi oħrajn inklużi fid-dokument WK 206/2023, b’mod partikolari, il-provi Nru 5 u Nru 7, imsemmija fil-punt 71 iktar ’il fuq, iżda wkoll il-prova Nru 6, jiġifieri artiklu intitolat “Names… Fake companies to mislead Western sanctions against Assad, [an] economic researcher warns” (Ismijiet... Impriżi fittizji sabiex iqarrqu bis-sanzjonijiet tal-Punent kontra Assad, iwissi riċerkatur ekonomiku) ppubblikat fl‑4 ta’ Frar 2022 fuq is-sit internet Orient net. Dawn il-provi jindikaw li r-reġim Sirjan qiegħed jipprova jevita l-miżuri restrittivi imposti b’mod partikolari mill-Unjoni permezz ta’ kumpanniji fittizji. Min-naħa l-oħra, il-prova Nru 4 tad-Dokument WK 3121/2023, imsemmija fil-punt 106 iktar ’il fuq, issemmi wkoll l-aspett li r-rikorrent innifsu jipprova jevita l-miżuri restrittivi li huma imposti fuqu billi juża l-ġenituri tal-konjuġi tiegħu bħala prestanome.
112
Barra minn hekk, is-sempliċi fatt li r-rikorrent u l-familja tiegħu jgħixu f’Dubai (l-Emirati Għarab Magħquda) u rarament, jew saħansitra qatt, ma jmorru s-Sirja, ma jikkostitwixxix, fih innifsu, ċirkustanza suffiċjenti li tippermetti li jiġi ddikjarat li ma huwiex relatat mar-reġim Sirjan (ara, f’dan is-sens, is-sentenza tal‑14 ta’ April 2021, Al‑Tarazi vs Il‑Kunsill, T‑260/19, mhux ippubblikata, EU:T:2021:187, punt 149).
[omissis]
116
Issa, skont il-ġurisprudenza, fid-dawl tan-natura preventiva tad-deċiżjonijiet li jadottaw miżuri restrittivi, jekk il-qorti tal-Unjoni tqis li, tal-inqas, waħda mir-raġunijiet imsemmija hija suffiċjentement preċiża u konkreta, li hija sostnuta u li minnha nnifisha tikkostitwixxi bażi suffiċjenti sabiex issostni dik id-deċiżjoni, iċ-ċirkustanza li raġunijiet oħrajn ma jkunux hekk ma tistax tiġġustifika l-annullament tal-imsemmija deċiżjoni (ara s-sentenza tat‑28 ta’ Novembru 2013, Il‑Kunsill vs Manufacturing Support & Procurement Kala Naft, C‑348/12 P, EU:C:2013:776, punt 72 u l-ġurisprudenza ċċitata).
[omissis]
3.
Fuq l-atti ta’ żamma tal‑2025
a)
Fuq id-determinazzjoni tal-elementi tar-raġunijiet ta’ żamma li huma marbuta ma’ kull wieħed mill-kriterji
118
B’mod analogu għar-raġunijiet tal‑2023, mir-raġunijiet tal‑2025 għandu jiġi dedott li isem ir-rikorrent inżamm fil-listi inkwistjoni fid-dawl ta’ tliet kriterji, jiġifieri, l-ewwel, dak tan-negozjant ewlieni li jopera fis-Sirja u marbut mar-reġim preċedenti ta’ Bachar al-Assad, previst fl-Artikolu 27(2)(a) u fl-Artikolu 28(2)(a) tad-Deċiżjoni 2013/255, kif emendata l-aħħar bid-Deċiżjoni 2025/1096, u fl-Artikolu 15(1a)(a) tar-Regolament Nru 36/2012, kif emendat l-aħħar bir-Regolament 2025/1098, it-tieni, dak tal-assoċjazzjoni mar-reġim preċedenti ta’ Bachar al-Assad, imsemmi fl-Artikolu 27(1) u fl-Artikolu 28(1) tad-Deċiżjoni 2013/255 u fl-Artikolu 15(1)(a) tar-Regolament Nru 36/2012, u, it-tielet, dak tar-rabta ma’ persuna jew ma’ entità koperta mill-miżuri restrittivi, iddefinit fl-aħħar parti tas-sentenza tal-Artikolu 27(2) u fl-aħħar parti tas-sentenza tal-Artikolu 28(2) tad-Deċiżjoni 2013/255 kif ukoll fl-aħħar parti tas-sentenza tal-Artikolu 15(1a) tar-Regolament Nru 36/2012.
119
Ir-raġunijiet tal‑2023 u dawk tal‑2025 huma differenti sa fejn, fir-raġunijiet tal‑2025, minn naħa, isir riferiment għar-rabta tar-rikorrent mar-reġim preċedenti ta’ Bachar al-Assad u, min-naħa l-oħra, ir-riferiment għall-implimentazzjoni ta’ ċertu numru ta’ proġetti kummerċjali, b’mod partikolari fir-reġjun ta’ Adra al-Ummaliyya, tħassar.
[omissis]
b)
Fuq ir-rilevanza tal-provi prodotti mill-Kunsill
122
Fil-kuntest tan-nota ta’ adattament, qabelxejn, ir-rikorrent isostni li l-prova Nru 1 tad-Dokument WK 4862/2025 hija obsoleta peress li hija datata s‑26 ta’ Awwissu 2024 u għalhekk tippreċedi l-waqgħa tar-reġim ta’ Bachar al-Assad. Sussegwentement, il-provi tad-Dokument WK 4875/2025 ma humiex rilevanti, peress li huma biss 3 mill‑21 prova li jinsabu fih li jsemmuh. Fl-aħħar nett, ir-rikorrent jikkontesta r-rilevanza tal-prova Nru 7 tad-Dokument WK 4875/2025, li hija r-rapport Pro-Justice diġà prodott bħala prova Nru 1 fid-dokument bir-referenza WK 4361/2021 INIT.
123
Il-Kunsill jikkontesta l-argumenti tar-rikorrent.
124
Fl-ewwel lok, fir-rigward tal-prova Nru 1 tad-Dokument WK 4862/2025, jiġifieri artiklu ppubblikat fuq is-sit internet Brookings u intitolat “Networked authoritarianism and economic resilience in Syria” (Awtoritarjaniżmu fin-netwerk u reżiljenza ekonomika fis-Sirja), huwa minnu, bħalma jsostni r-rikorrent, li din hija qabel il-waqgħa tar-reġim ta’ Bachar al-Assad, peress li huwa ddatat is‑26 ta’ Awwissu 2024. Madankollu, din iċ-ċirkustanza ma tistax, waħedha, tneħħilha kull rilevanza, sa fejn tippermetti li jkun hemm stampa tas-sitwazzjoni ekonomika tal-pajjiż kif kienet teżisti ftit xhur biss qabel il-waqgħa tal-imsemmi reġim u tippermetti li jinftiehmu l-interazzjonijiet bejn ir-reġim ta’ Bachar al-Assad u n-negozjanti ewlenin li jeżerċitaw l-attivitajiet tagħhom fis-Sirja.
125
Fit-tieni lok, fir-rigward tal-provi tad-Dokument WK 4875/2025 li ma jsemmux isem ir-rikorrent, l-argument tar-rikorrent għandu jiġi miċħud għall-istess raġunijiet bħal dawk esposti fil-punt 66 iktar ’il fuq. Fil-fatt, dawn il-provi huma intiżi li jagħtu stampa tal-kuntest ekonomiku eżistenti kemm qabel kif ukoll wara l-waqgħa tar-reġim ta’ Bachar al-Assad u, b’mod partikolari, tal-isfidi li għandu jiffaċċja l-Gvern il-ġdid Sirjan.
126
Fit-tielet lok, fir-rigward tar-rapport Pro-justice, għandu jiġi rrilevat li dan prodott bħala prova Nru 7 tad-Dokument WK 4875/2025 huwa strettament identiku għal dak prodott bħala prova Nru 1 tad-dokument bir-referenza WK 4361/2021 INIT. Peress li, barra minn hekk, ma tissemma ebda informazzjoni dwar eventwali aġġornament ta’ dan ir-rapport, minn dan għandu jiġi dedott li l-edizzjoni tar-rapport Pro-justice prodott bħala prova Nru 7 tad-Dokument WK 4875/2025 hija dik tal‑2020, li ġie kkonfermat, essenzjalment, mill-partijiet waqt is-seduta. Dan ir-rapport kien għalhekk ta’ ħames snin qabel fil-mument tal-adozzjoni tal-atti ta’ żamma tal‑2025.
127
Barra minn hekk, bħalma ġie indikat fil-punt 69 iktar ’il fuq, ir-rapport Pro-justice kien ġie prodott mill-Kunsill sabiex isostni l-parti tar-raġunijiet tal‑2023 li r-rikorrent u ħuh, Samer Foz, kienu involuti fi proġetti kummerċjali fir-reġjun ta’ Adra al-Ummaliyya u kienu jwettqu attivitajiet mal-ISIL f’isem ir-reġim ta’ Bachar al-Assad.
128
Mistoqsi dwar dan il-punt waqt is-seduta, il-Kunsill sostna li r-rapport Pro-justice kien għadu rilevanti, sa fejn kien intiż li juri l-assoċjazzjoni tar-rikorrent ma’ ħuh. Barra minn hekk, din l-assoċjazzjoni għadha attwali u hija b’mod partikolari kkorroborata mill-prova Nru 3 tad-Dokument WK 4875/2025, jiġifieri artiklu tas-sit internet Daraj tal‑15 ta’ Mejju 2024, intitolat “‘Dubai Unlocked’: 10 Individuals Within Assad’s Close Circle Hide 50 Million Dollars in Dubai Estates” (“‘Dubai Unlocked’: 10 individwi qrib Assad jaħbu 50 miljun dollaru fi proprjetajiet f’Dubai). Għalhekk, il-kuntest tal-adozzjoni tal-miżuri restrittivi fil-konfront tar-rikorrent ma nbidilx.
129
F’dan ir-rigward, minn naħa, għandu jiġi kkonstatat li s-sitwazzjoni fis-Sirja nbidlet b’mod sinjifikattiv bejn id-data tal-adozzjoni tal-atti ta’ żamma tal‑2021 u tal‑2024 u dik tal-atti ta’ żamma tal‑2025, peress li r-reġim ta’ Bachar al-Assad waqa’ qabel l-adozzjoni ta’ dawn l-atti tal-aħħar. Issa, l-ebda waħda mill-provi li għandhom data wara l-waqgħa tar-reġim ta’ Bachar al-Assad u li jinsabu fid-Dokumenti WK 4862/2025 u WK 4875/2025 ma ssemmi ż-żamma ta’ rabtiet diretti jew indiretti bejn l-ISIL u r-reġim preċedenti ta’ Bachar al-Assad. Barra minn hekk, ebda prova oħra ma tirreferi għar-relazzjonijiet tar-rikorrent jew ta’ ħuh mal-ISIL, u lanqas għall-iskambji kummerċjali li kienu twettqu f’isem ir-reġim preċedenti ta’ Bachar al-Assad.
130
Min-naħa l-oħra, ir-riferiment għall-proġetti kummerċjali tar-rikorrent u ta’ ħuh fir-reġjun ta’ Adra al-Ummaliyya, li r-rapport Pro-justice kien juri, tħassar mill-motivi tal-atti ta’ żamma tal‑2025, bħalma ġie indikat fil-punt 119 iktar ’il fuq.
131
Konsegwentement, fid-data tal-adozzjoni tal-atti ta’ żamma tal‑2025, is-sitwazzjoni tar-rikorrent u l-kuntest fis-Sirja ma kinux għadhom l-istess bħal dawk li kienu jeżistu fid-data tal-adozzjoni tal-atti ta’ żamma tal‑2021 u tal‑2024. Barra minn hekk, fid-dawl tal-aspett li r-rapport Pro-justice jmur lura għall‑2020, jiġifieri ħames snin ilu, ma jistax jiġi allegat li dan jippermetti li wieħed ikollu stampa tas-sitwazzjoni personali tar-rikorrent jew tas-Sirja li hija kontemporanja għad-data tal-adozzjoni tal-atti ta’ żamma tal‑2025.
132
Mill-kunsiderazzjonijiet preċedenti jirriżulta li l-provi kollha li jinsabu fid-Dokumenti WK 4862/2025 u WK 4875/2025, bl-eċċezzjoni tar-rapport Pro-justice, huma rilevanti.
c)
Fuq l-affidabbiltà tal-provi prodotti mill-Kunsill
133
Fin-nota ta’ adattament, ir-rikorrent jikkontesta l-affidabbiltà tal-provi li jinsabu fid-dokumenti WK 4862/2025 u WK 4875/2025, sa fejn dawn joriġinaw minn siti internet.
134
Il-Kunsill jikkontesta l-argumenti tar-rikorrent.
135
F’dan ir-rigward, qabelxejn, għandu jitfakkar li, fil-kuntest tal-evalwazzjoni tal-gravità tal-kwistjoni, li tagħmel parti mill-istħarriġ tal-proporzjonalità tal-miżuri restrittivi inkwistjoni, jista’ jittieħed inkunsiderazzjoni l-kuntest li fih jidħlu dawn il-miżuri, b’mod partikolari d-diffikultà li jinkisbu provi iktar preċiżi fi Stat li għadu f’sitwazzjoni ta’ instabbiltà wara l-waqgħa ta’ reġim awtoritarju li, barra minn hekk, ma huwiex ikkunsidrat bħala xolt mill-Kunsill (ara, b’analoġija, is-sentenza tal‑14 ta’ April 2021, Al-Tarazi vs Il‑Kunsill, T‑260/19, mhux ippubblikata, EU:T:2021:187, punt 71 u l-ġurisprudenza ċċitata).
136
Sussegwentement, għandu jitfakkar li, konformement ma’ ġurisprudenza stabbilita, l-attività tal-Qorti tal-Ġustizzja u tal-Qorti Ġenerali hija rregolata mill-prinċipju ta’ evalwazzjoni libera tal-provi, u li l-uniku kriterju sabiex jiġi evalwat il-valur tal-provi prodotti jinsab fil-kredibbiltà tagħhom. Issa, bħalma tfakkar fil-punt 76 iktar ’il fuq, sabiex jiġi evalwat il-valur probatorju ta’ dokument, għandha tiġi vverifikata l-veraċità tal-informazzjoni inkluża fih u għandhom jittieħdu inkunsiderazzjoni, b’mod partikolari, l-oriġini tad-dokument, iċ-ċirkustanzi li fihom tħejja u d-destinatarju tiegħu, u wieħed għandu jistaqsi jekk, skont il-kontenut tiegħu, jidhirx li huwa raġonevoli u affidabbli (ara s-sentenza tal‑14 ta’ April 2021, Al-Tarazi vs Il‑Kunsill, T‑260/19, mhux ippubblikata, EU:T:2021:187, punt 72 u l-ġurisprudenza ċċitata).
137
Fl-aħħar nett, fl-assenza ta’ setgħat ta’ investigazzjoni f’pajjiżi terzi, l-evalwazzjoni tal-awtoritajiet tal-Unjoni għandha, fil-fatt, tkun ibbażata fuq sorsi ta’ informazzjoni aċċessibbli għall-pubbliku, rapporti, artikli tal-istampa jew sorsi oħra ta’ informazzjoni simili (ara s-sentenza tal‑14 ta’ April 2021, Al‑Tarazi vs Il‑Kunsill, T‑260/19, mhux ippubblikata, EU:T:2021:187, punt 74 u l-ġurisprudenza ċċitata
138
F’dawn iċ-ċirkustanzi, ir-rikorrent ma jistax sempliċement jikkritika lill-Kunsill talli pproduċa provi li joriġinaw minn siti internet, mingħajr ma jindika b’mod iktar preċiż dawk minnhom li jistgħu jqajmu dubji dwar l-affidabbiltà tagħhom u r-raġunijiet għal dawn id-dubji.
d)
Fuq il-fondatezza tar-raġunijiet li jiġġustifikaw iż-żamma ta’ isem ir-rikorrent fuq il-listi inkwistjoni skont il-kriterju dwar ir-rabta ma’ persuna jew entità suġġetta għall-miżuri restrittivi
139
Preliminarjament, għandu jiġi rrilevat li mir-raġunijiet tal‑2025, imfakkra fil-punt 19 iktar ’il fuq, isegwi, essenzjalment, li isem ir-rikorrent inżamm fil-listi inkwistjoni minħabba, b’mod partikolari, l-interessi kummerċjali familjali tiegħu u l-assoċjazzjoni tiegħu ma’ ħuh, Samer Foz, li jidher fl-imsemmija listi minn Jannar 2019.
140
Bħalma ġie rrilevat fil-punt 83 iktar ’il fuq, għandu jiġi nnotat li, kuntrarjament għal dak li jsostni r-rikorrent, ir-raġunijiet tal‑2025 li permezz tagħhom il-Kunsill qies li kienet teżisti rabta bejn ir-rikorrent u ħuh, Samer Foz, ma humiex limitati esklużivament għar-rabtiet familjali tagħhom, iżda jirrigwardaw ukoll ir-rabtiet kummerċjali tagħhom.
141
Barra minn hekk, l-istess bħal waqt l-adozzjoni tal-atti ta’ żamma tal‑2024, il-Kunsill qies, waqt l-adozzjoni tal-atti ta’ żamma tal‑2025, li r-rikorrent kien relatat ma’ ħuh, Samer Foz, fil-kuntest ta’ relazzjonijiet kummerċjali minħabba diversi interessi kummerċjali komuni u diversi attivitajiet mal-ISIL imwettqa f’isem ir-reġim Sirjan.
142
F’dak li jirrigwarda, l-ewwel, id-diversi attivitajiet mal-ISIL imwettqa mir-rikorrent u minn ħuh, Samer Foz, f’isem ir-reġim Sirjan, għandu jiġi rrilevat li, bħalma jsegwi mill-punt 132 iktar ’il fuq, ir-rapport Pro-justice ma huwiex rilevanti. Peress li, barra minn hekk, il-Kunsill ma ressaq ebda argument u ebda prova oħra sabiex isostni l-fatt li r-rikorrent u ħuh komplew iżommu relazzjonijiet kummerċjali mal-ISIL f’isem ir-reġim preċedenti ta’ Bachar al-Assad, għandu jiġi konkluż li l-Kunsill ma weriex b’mod suffiċjenti fid-dritt li r-rikorrent kien marbut ma’ ħuh, Samer Foz, fil-kuntest ta’ relazzjonijiet kummerċjali mal-ISIL.
143
It-tieni, fir-rigward tar-rabtiet tar-rikorrent u ta’ ħuh, Samer Foz, fil-kuntest ta’ interessi kummerċjali komuni, għandu jiġi kkonstatat li l-Kunsill ma għadux jibbaża ruħu fuq il-proġetti kummerċjali fir-reġjun ta’ Adra al-Ummaliyya sabiex juri l-eżistenza ta’ tali rabtiet.
144
Min-naħa l-oħra, mill-prova Nru 3 tad-Dokument WK 4875/2025, imsemmi fil-punt 128 iktar ’il fuq, isegwi li negozjanti li kienu qrib ir-reġim ta’ Bachar al-Assad, li fosthom jissemmew ir-rikorrent u ħuh, sabu kenn f’Dubai fejn akkwistaw proprjetajiet immobbli lussużi. Fih huwa indikat ukoll li Samer Foz għandu tliet kumpanniji fil-Libanu, fejn Solid 1 Offshore hija l-iktar reċenti, li fihom ir-rikorrent huwa assoċjat.
145
Issa, għandu jiġi kkonstatat li, fin-nota ta’ adattament, ir-rikorrent la kkontesta l-kontenut ta’ din il-prova u lanqas ir-rabtiet li huwa seta’ jkollu ma’ ħuh fil-kuntest ta’ dawn il-kumpanniji li jinsabu fil-Libanu u lanqas il-fatt li l-bidla tas-sitwazzjoni fis-Sirja kellha riperkussjonijiet fuq in-negozju li hu u ħuh kellhom fil-Libanu. Mistoqsi dwar din il-prova waqt is-seduta, ir-rikorrent ma ppreżenta ebda argument iddettaljat, u sempliċement kkontesta b’mod ġenerali l-affermazzjoni li tinsab f’din il-prova.
146
Barra minn hekk, sabiex juri li huwa ma kellux iktar rabtiet ma’ ħuh, ir-rikorrent ma ressaqx argumenti ġodda meta mqabbla ma’ dak imressaq fil-kuntest tar-rikors u miċħud fil-punt 105 iktar ’il fuq.
147
Fir-rigward tal-assenza ta’ rabta bejn ir-rikorrent u r-reġim preċedenti ta’ Bachar al-Assad, minbarra l-argumenti diġà mressqa fil-kuntest tar-rikors u tar-replika u miċħuda fil-punti 107 sa 112 iktar ’il fuq, ir-rikorrent isostni li din hija kkonfermata mill-fatt li l-Gvern Sirjan il-ġdid ma adottax sanzjonijiet fil-konfront tiegħu.
148
Madankollu, din hija dikjarazzjoni mhux issostanzjata.
149
Ċertament, isem ir-rikorrent ma jidhirx fil-provi prodotti mill-Kunsill u li jirreferu għall-iffriżar tal-kontijiet bankarji deċiż mill-Gvern il-ġdid Sirjan fil-konfront ta’ negozjanti ewlenin, jiġifieri l-provi Nri 1 u 9 tad-Dokument WK 4875/2025, li huma artikli ppubblikati mill-Aġenzija Reuters, fit‑23 ta’ Jannar u fit‑13 ta’ Frar 2025, rispettivament, u intitolati “Syria orders freeze of bank accounts linked to former regime” (Is-Sirja tordna l-iffriżar tal-kontijiet bankarji marbuta mar-reġim preċedenti) u “Exclusive: Syria’s new leaders zero in on Assad’s business barons” (Esklussiva: il-mexxejja l-ġodda tas-Sirja jiffokaw fuq il-baruni tan-negozju ta’ Assad), il-prova Nru 11 tal-imsemmi dokument, li huwa artiklu ppubblikat fuq is-sit internet Watan fit‑13 ta’ Frar 2025 u intitolat “Syria’s New Government Investigates Assad’s Billionaire Allies in Anti-Corruption Drive” (Il-gvern Sirjan il-ġdid jinvestiga l-alleati biljunarji ta’ Assad fil-kuntest ta’ kampanja kontra l-korruzzjoni), u l-prova Nru 17 tal-imsemmi dokument, li huwa artiklu ppubblikat fuq is-sit internet KaramShaar fit‑18 ta’ Marzu 2025 u intitolat “Tracking Regime Cronies: How to Deal with Assad’s Economic Networks” (Segwitu tal-kompliċi tar-reġim: kif tittratta n-networks ekonomiċi ta’ Assad).
150
Madankollu, is-sempliċi ċirkustanza li isem ir-rikorrent ma jissemmiex ma turix li ma huwiex is-suġġett ta’ miżuri ta’ ffriżar ta’ fondi. Fil-fatt, dawn l-artikli ma jfasslux il-lista sħiħa tal-persuni kkonċernati, iżda jagħtu, l-iktar l-iktar, xi eżempji ta’ persuni kkonċernati, li fosthom huwa barra minn hekk iċċitat ħu r-rikorrent.
151
Barra minn hekk, fir-rigward taċ-ċirkustanza li r-rikorrent jgħix f’Dubai, għandu jiġi rrilevat, minkejja dak li diġà ġie indikat fil-punt 112 iktar ’il fuq, li l-Kunsill ipproduċa provi, jiġifieri l-prova Nru 3 tad-Dokument WK 4875/2025, imsemmija fil-punt 144 iktar ’il fuq, u l-prova Nru 2 tad-Dokument WK 4862/2025, jiġifieri artiklu tas-sit internet Worldcrunch tal‑14 ta’ Diċembru 2024 u intitolat “From Beirut To Moscow, On the Trail Of Syria’s Fleeing Kleptocracy” (Minn Bejrut sa Moska, fuq it-traċċi tal-kleptokrazija Sirjana maħruba), li juru li diversi negozjanti ewlenin Sirjani qrib ir-reġim preċedenti ta’ Bachar al-Assad investew fi proprjetà immobbli f’Dubai, inkluż ir-rikorrent u ħuh, Samer Foz.
152
F’dawn iċ-ċirkustanzi, għandu jiġi konkluż li l-Kunsill wera b’mod suffiċjenti l-eżistenza ta’ rabta bejn ir-rikorrent u ħuh, Samer Foz, permezz ta’ relazzjonijiet kummerċjali fid-data tal-adozzjoni tal-atti ta’ żamma tal‑2025.
153
Din il-konklużjoni ma tistax tiġi mminata mill-argumenti l-oħra tar-rikorrent.
154
L-ewwel, mingħajr ma jinvoka l-illegalità tar-reġim ta’ miżuri restrittivi meħuda minħabba s-sitwazzjoni fis-Sirja wara l-waqgħa tar-reġim ta’ Bachar al-Assad, bħalma kkonferma waqt is-seduta, ir-rikorrent iqis madankollu li l-waqgħa tal-imsemmi reġim tirrendi inutli l-miżuri restrittivi fil-konfront tiegħu. Fil-fatt, l-għan stabbilit mid-Deċiżjoni 2013/255 u mir-Regolament Nru 36/2012, jiġifieri l-waqgħa tar-reġim ta’ Bachar al-Assad, intlaħaq.
155
F’dan ir-rigward, għandu jitfakkar li, skont il-ġurisprudenza, fir-rigward tar-regoli ġenerali li jiddefinixxu l-modalitajiet tal-miżuri restrittivi, il-Kunsill għandu setgħa ta’ evalwazzjoni wiesgħa fir-rigward tal-elementi li għandhom jittieħdu inkunsiderazzjoni sabiex jiġu adottati miżuri restrittivi. Peress li l-qorti tal-Unjoni ma tistax, b’mod partikolari, tissostitwixxi l-evalwazzjoni magħmula mill-Kunsill fir-rigward tal-provi, tal-fatti u taċ-ċirkustanzi li jiġġustifikaw l-adozzjoni ta’ tali miżuri bl-evalwazzjoni tagħha, l-istħarriġ eżerċitat mill-Qorti Ġenerali għandu jkun limitat għall-verifika tal-osservanza tar-regoli proċedurali u tar-regoli dwar il-motivazzjoni, tal-eżattezza materjali tal-fatti, kif ukoll tal-assenza ta’ żball manifest fl-evalwazzjoni tal-fatti u ta’ abbuż ta’ poter. Din l-istħarriġ ristrett japplika, b’mod partikolari, għall-evalwazzjoni tal-kunsiderazzjonijiet ta’ opportunità li fuqhom huma bbażati tali miżuri (sentenzi tal‑14 ta’ Ottubru 2009, Bank Melli Iran vs Il‑Kunsill, T‑390/08, EU:T:2009:401, punt 36, u tas‑27 ta’ April 2022, Kanyama vs Il‑Kunsill, T‑105/21, mhux ippubblikata, EU:T:2022:250, punt 83).
156
Issa, sabiex jikkontesta ż-żamma tal-miżuri restrittivi fil-konfront tiegħu wara l-waqgħa tar-reġim ta’ Bachar al-Assad, ir-rikorrent sempliċement jagħmel riferiment għall-waqgħa tal-imsemmi reġim u jikkunsidra li l-ġustifikazzjonijiet imressqa mill-Kunsill fil-premessa 8 tad-Deċiżjoni 2025/1096 huma ta’ natura ġenerali.
157
Għalhekk, ir-rikorrent ma jressaq ebda argument konkret u l-ebda prova intiżi li jikkontestaw l-affermazzjoni tal-Kunsill, riflessa fil-premessa 8 tad-Deċiżjoni 2025/1096, li tgħid li “[g]ħad hemm riskju kredibbli ta’ destabbilizzazzjoni u qawmien mill-ġdid potenzjali tal-influwenza tar-reġim preċedenti, kif muri mill-inċidenti b’appoġġ għar-reġim ta’ [Bachar] al-Assad immirati biex idgħajfu l-proċess tranżitorju, li wasslu għat-tixrid tad-demm fir-reġjun kostali tas-Sirja”.
158
Għall-kuntrarju, il-Kunsill ipproduċa provi li juru, minn naħa, il-fraġilità tal-ekonomija Sirjana li partijiet vasti tagħha kienu għadhom f’idejn negozjanti marbuta mar-reġim preċedenti ta’ Bachar al-Assad, jiġifieri l-provi Nri 9 u 17 tad-Dokument WK 4875/2025, imsemmija fil-punt 149 iktar ’il fuq, u, min-naħa l-oħra, l-involviment ta’ personalitajiet marbuta mar-reġim preċedenti ta’ Bachar al-Assad, fosthom Rami Makhlouf, fil-finanzjament tal-vjolenza mwettqa fir-reġjun kostali tas-Sirja, jiġifieri l-prova Nru 21 tad-Dokument WK 4875/2025, li huwa artiklu ppubblikat minn Syria TV, tat‑12 ta’ April 2025, u intitolat “Special Source: Rami Makhlouf Involved in Financing Coastal Events” (Sors esklużiv: Rami Makhlouf involut fil-finanzjament ta’ avvenimenti mal-kosta).
159
It-tieni, ir-rikorrent jirrileva li l-ġustifikazzjoni mressqa mill-Kunsill sabiex jinżammu l-miżuri restrittivi fil-konfront tal-kategorija tan-negozjanti ewlenin li jeżerċitaw l-attivitajiet tagħhom fis-Sirja u marbuta mar-reġim preċedenti ta’ Bachar al-Assad hija ta’ natura ġenerali.
160
Madankollu, dan l-argument ma huwiex rilevanti fil-kuntest tal-eżami tal-fondatezza tar-raġunijiet relatati mal-kriterju tar-rabta ma’ persuna jew entità suġġetta għall-miżuri restrittivi.
161
Konsegwentement, fid-dawl tal-kunsiderazzjonijiet preċedenti kollha, għandu jitqies li r-raġuni għaż-żamma ta’ isem ir-rikorrent fil-listi inkwistjoni minħabba r-rabta tiegħu ma’ persuna suġġetta għall-miżuri restrittivi hija suffiċjentement sostnuta, b’tali mod li, fid-dawl ta’ dan il-kriterju, iż-żamma ta’ ismu fil-listi inkwistjoni hija fondata.
162
Fid-dawl tal-ġurisprudenza ċċitata fil-punt 116 iktar ’il fuq, hemm lok li dan il-motiv jiġi miċħud kif ukoll, għaldaqstant, li jiġu miċħuda t-talbiet għal annullament sa fejn jirrigwardaw l-atti ta’ żamma tal‑2025 u, konsegwentement, li jiġi miċħud ir-rikors kollu kemm hu.
[omissis]
Għal dawn il-motivi,
IL-QORTI ĠENERALI (Il-Ħames Awla)
taqta’ u tiddeċiedi:
1)
Ir-rikors huwa miċħud.
2)
Amer Foz huwa kkundannat għall-ispejjeż.
Svenningsen
Laitenberger
Martín y Pérez de Nanclares
Mogħtija f’qorti bil-miftuħ fil-Lussemburgu, fit‑3 ta’ Diċembru 2025.
Firem
(
*1
)	Lingwa tal-kawża: l-Ingliż.
(
1
)	Qegħdin jiġu riprodotti biss il-punti ta’ din is-sentenza li l-Qorti Ġenerali tikkunsidra utli għall-pubblikazzjoni.